Dachshund

***Dachshund***, **anjing bejar**, atau **tekel** ialah satu baka anjing bertungkai pendek bertubuh panjang daripada jenis *[[hound]]*. Ia mungkin berbulu licin, berbulu dawai, atau berbulu panjang, dalam pelbagai warna.

Ia dibiakbakakan untuk menghidu, mengejar, dan menggarah bejar dan haiwan yang tinggal di dalam lubang. *Dachshund* kerdil atau *dachshund* katik pula dibiakbakakan untuk memburu haiwan kecil seperti arnab.

## Etimologi

Nama *dachshund* berasal daripada bahasa Jerman dan memaksudkan "anjing bejar", daripada kata *Dachs* ("bejar") dan *Hund* ("anjing"). Kata bahasa Jerman *Dachshund* disebut . Walaupun *Dachshund* ialah perkataan bahasa Jerman, di Jerman moden, anjing ini lebih kerap dikenali dengan nama singkat *Dackel*. Anjing pekerja pula kurang dikenali sebagai *Teckel*.

Oleh sebab tubuh panjang dan sempitnya, ia kerap dijuluki "anjing sosej" ("*wiener dog*" atau "*sausage dog*").

## Sejarah

*Dachshund* ialah ciptaan para pembiak baka Jerman dan menyertakan unsur-unsur *hound* dan terier Jerman, Perancis, dan Inggeris. *Dachshund* telah dibela oleh istana diraja di serata Eropah, termasuk istana Ratu Victoria, yang khususnya berkenan dengan baka ini.

Rujukan sahih pertama kepada *dachshund*, yang pada asalnya dinamai "***Dachs Kriecher***" ("perangkak bejar") atau "***Dachs Krieger***" ("pahlawan bejar"), berasal daripada buku-buku yang ditulis pada awal abad ke-18. Sebelum itu, terdapat rujukan kepada "anjing bejar" dan "anjing lubang", namun ini mungkin merujuk tujuan berbanding dengan baka khusus. *Dachshund* asli Jerman adalah lebih besar daripada keragaman saiz penuh moden, dengan ukuran berat , dan pada asalnya terdapat dalam keragaman tungkai lurus dan keragaman tungkai bengkok (daripada keragaman ini *dachshund* moden diturunkan). Walaupun baka ini masyhur kerana penggunaannya dalam pembasmian bejar dan pengumpanan bejar, *dachshund* juga lazimnya digunakan untuk pemburuan arnab dan rubah, untuk pengesanan kedudukan rusa tercedera, dan dalam kawanan diketahui memburu buruan sebesar babi hutan dan seganas wolverin.

Terdapat perbezaan besar dari segi pendapat mengenai waktu pembiakbakaan khusus *dachshund* untuk tujuan pemburuan bejar, kerana American Kennel Club menyatakan bahawa *dachshund* dibiakbakakan pada abad ke-15, manakala Dachshund Club of America menyatakan bahawa anjing ini pertama kali diperihalkan pada abad ke-18 dan abad ke-19.

*Dachshund* telau ganda, yang cenderung terhadap penyakit mata, kebutaan, atau masalah pendengaran, pada umumnya dipercayai telah diperkenalkan ke Amerika Syarikat pada antara tahun 1879 dengan tahun 1885.

Telinga lipat bawah dan ekor melengkung masyhur pada *dachshund* telah sengaja dibiakbakakan ke dalam baka ini. Dalam hal telinganya, ini adalah untuk menghalang benih rumput, kotoran, dan jirim lain daripada memasuki salur telinga. Ekor melengkungnya bertujuan ganda: untuk dilihat dengan lebih mudah di kawasan rumput tinggi dan, dalam soal *dachshund* penggali korok, untuk membantu menarik anjing ke luar jika tersekat di dalam korok. *Dachshund* berbulu licin, iaitu gaya terlama, mungkin merupakan silangan antara anjing penuding berbulu pendek Jerman, pincer, dengan *bracke* (sejenis anjing pemburu darah), atau telah dihasilkan melalui penyilangan anjing pemburu Jura Bruno dengan pincer. Sebahagian percaya bahawa ia merupakan silangan daripada anjing penuding katik Perancis dengan pincer; sebahagian lain mendakwa bahawa ia dikembangkan daripada anjing pemburu Santo Hubert, juga anjing pemburu darah, pada abad ke-18, dan sebahagian lagi percaya bahawa ia diturunkan daripada anjing pemburu baset, berdasarkan kebolehan penghiduannya dan penampilan umumnya.

Oleh itu, asal usul tepat bagi *dachshund* tidak diketahui. Menurut William Loeffler, daripada *The American Book of the Dog* (1891), dalam bab tentang *dachshund*: "Asal usul *dachshund* diragui, orang berwibawa terbaik kami bercanggah tentang permulaan baka ini." Hal yang dapat dipersetujui, walau bagaimanapun, ialah bahawa *dachshund* licin membangkitkan keragaman berbulu panjang dan keragaman berbulu dawai.

Terdapat dua teori tentang cara kemunculan *dachshund* berbulu panjang piawai. Salah satu teori ialah bahawa *dachshund* licin kadang-kadang menghasilkan anak anjing yang mempunyai bulu lebih panjang sedikit berbanding dengan induk. Dengan membiakbakakan anjing-anjing ini secara terpilih, para pembiak baka akhirnya menghasilkan anjing yang setekalnya menghasilkan anak anjing berbulu panjang, lantas *dachshund* berbulu panjang dilahirkan. Lagi satu teori ialah bahawa *dachshund* berbulu panjang piawai dikembangkan dengan membiakbakakan *dachshund* licin dengan pelbagai spaniel darat dan spaniel air. *Dachshund* berbulu panjang mungkin merupakan silangan antara mana-mana baka anjing kecil dalam kumpulan spaniel, termasuk ''stoeberhund'' Jerman, dengan *dachshund* licin.

*Dachshund* berbulu dawai pula, yang terakhir dikembangkan, dibiakbakakan pada lewat abad ke-19. Terdapat kemungkinan bahawa *dachshund* berbulu dawai ialah silangan antara *dachshund* licin dengan pelbagai terier berbulu keras dan pincer berbulu dawai, seperti *[[schnauzer]]*, terier Dandie Dinmont, anjing penuding berbulu dawai Jerman, atau mungkin terier Scotland.


Adolf Eberle Dackelfamilie.jpg|*Die Dackelfamilie mit Jäger und Magd* ("Keluarga *Dachshund* dengan Pemburu dan Anak Dara") oleh Adolf Eberle
Jean-Baptiste Oudry - Hound with Gun and Dead Game - WGA16780.jpg|Jean-Baptiste Oudry – *Dachshund* dengan Senapang dan Buruan Mati, 1740
L Riedler Hunde 1 Wie wird es enden.jpg|Bagaimana pengakhirannya? *Wie wird es enden?*, sekitar 1900
Dackel mit Bierkrug.jpg|Poskad Jerman (Swabia) dengan tulisan "Bir ini milik tuanku!", sekitar 1900
Carl Reichert - Curious dachshund puppies and a frog.jpg|Anak *Dachshund* Ingin Tahu dan Seekor Katak. Carl Reichert


### Lambang Jerman

*Dachshund* secara tradisional pernah dipandang sebagai lambang Jerman. Pelukis kartun politik lazimnya menggunakan imej *dachshund* untuk mencemuh Jerman. Semasa Perang Dunia Pertama, kepopularan *dachshund* di Amerika Syarikat menjunam kerana perkaitan ini. Sebagai hasil, ia kerap dipanggil "*liberty hound*" ("anjing kebebasan"), sebaik "*liberty cabbage*" ("kubis kebebasan") menjadi istilah untuk jeruk kubis kebanyakannya di Amerika Utara. Stigma perkaitan ini dihidupkan semula dengan tidak begitu parah semasa Perang Dunia Kedua, namun ini hanya kekal dengan agak singkat. Maharaja Wilhelm II dan fil marsyal Jerman Erwin Rommel diketahui membela *dachshund*.

Oleh sebab perkaitan baka ini dengan Jerman, serta kepopularan khususnya dalam kalangan pembela anjing di München pada masa itu, *dachshund* dipilih sebagai maskot rasmi pertama untuk Sukan Olimpik Musim Panas 1972 di München, dengan nama Waldi.

Dalam sitkom Jerman *[[Hausmeister Krause – Ordnung muss sein|Hausmeister Krause]]*, protagonis utama, iaitu Dieter Krause, digambarkan orang Jerman tipikal yang kolot, yang menjiwai banyak stereotaip orang Jerman, dan ketaksubannya untuk *dachshund* ialah salah satu perkara itu. Peranan penting *dachshund* dalam siri itu malah membawa kepada kebangkitan baharu dari segi kepopularan *dachshund* di Jerman.

## Pengelasan
Walaupun dikelaskan dalam kumpulan *hound* atau kumpulan anjing pemburu bau di Amerika Syarikat dan di Great Britain, baka ini mempunyai kumpulannya sendiri di negara-negara yang tergolong dalam Persekutuan Kinologi Antarabangsa. Banyak *dachshund*, terutamanya subjenis berbulu dawai, mungkin mempamerkan tingkah laku dan penampilan yang serupa dengan kumpulan anjing terier. Hujah dapat dikemukakan untuk pengelasan kumpulan anjing pemburu bau atau kumpulan *hound* kerana baka ini dikembangkan untuk menggunakan bau untuk menjejak dan memburu haiwan dan barang kali diturunkan daripada anjing pemburu Santo Hubert sebagaimana banyak baka anjing pemburu bau moden seperti anjing pemburu darah dan anjing pemburu baset; namun dengan keperibadian tekun dan kecintaan terhadap penggalian yang barang kali dikembangkan daripada terier, dapat ada juga hujah bahawa ia mungkin tergolong dalam kumpulan terier, atau "anjing tanah".

## Ciri

### Penampilan

*Dachshund* tipikal adalah bertubuh panjang dan berotot dengan tungkai kontot pendek. Kaki hadapannya besar di luar perkadaran, dengan rupa bentuk dayung dan kesesuaian khusus untuk penggalian. Kulitnya cukup longgar untuk tidak koyak semasa menerowongi korok sempit untuk mengejar mangsa. Muncungnya panjang. Telinganya besar secara tidak seimbang dan terkulai.

#### Bulu dan warna
Terdapat tiga keragaman lapis bulu *dachshund*: berbulu licin (berbulu pendek), berbulu panjang, dan berbulu dawai. *Dachshund* berbulu panjang mempunyai lapis bulu sutera dan jumbai pendek pada tungkai dan telinga. *Dachshund* berbulu dawai pula merupakan keragaman lapis bulu paling kurang lazim di Amerika Syarikat (walaupun paling lazim di Jerman) dan lapis bulu paling terkini yang muncul dalam piawaian baka. *Dachshund* berbulu pendek mempunyai dua jenis lapis bulu, iaitu sutera dan licin. *Dachshund* berbulu pendek sutera mempunyai lapis bulu sangat berkilat, licau, dan lembut kepada sentuhan, sementara *dachshund* berbulu pendek licin mempunyai lapis bulu lebih kasar dan mencucuk. *Dachshund* mempunyai pelbagai warna dan corak, dengan warna merah sebagai yang paling lazim. Pewarnaan dasarnya mungkin ekawarna (sama ada merah, krim, atau perang), bertitik sawo matang (hitam dan sawo matang, coklat dan sawo matang, biru dan sawo matang, atau putih telur dan sawo matang), dan, pada anjing berbulu dawai, warna yang dirujuk sebagai babi hutan. Corak seperti telau (*merle*), sabel, *brindle*, dan *piebald* juga terdapat pada mana-mana warna dasar. *Dachshund* dalam perinduk sama mungkin lahir dengan warna lapis bulu berlainan bergantung pada kandungan genetik daripada induk.

Dachshund Club of America (DCA) dan American Kennel Club (AKC) menganggap Double Dapple ("Telau Ganda") sebagai ciri luar piawaian dan warna penyingkir dalam gelanggang pertunjukan. *Piebald* kini merupakan warna beriktiraf dalam piawaian baka Dachshund Club of America (DCA).

Anjing yang bertelau ganda mempunyai corak *merle* bagi telau, namun dengan tompok-tompok putih tersendiri yang hadir apabila gen telau mengekspresikan diri sebanyak dua kali di kawasan sama pada lapis bulu. DCA mengecualikan sebutan "*double-dapple*" ("telau ganda") daripada piawaian pada tahun 2007 dan kini hanya menggunakan sebutan "*dapple*" ("telau") kerana gen telau ganda lazimnya bertanggungjawab atas kebutaan dan kepekakan.

#### Saiz
*Dachshund* terdapat dalam tiga saiz: piawai, katik (kerdil), dan arnab. Walaupun saiz piawai dan saiz katik diiktiraf hampir di mana-mana, saiz arnab tidak diiktiraf oleh kelab-kelab di Amerika Syarikat dan di United Kingdom. Saiz arnab diiktiraf oleh Persekutuan Kinologi Antarabangsa (FCI), yang mengandungi kelab-kelab kenel dari 83 buah negara di serata dunia. Satu saiz yang semakin lazim untuk haiwan peliharaan keluarga terletak antara saiz katik dengan saiz piawai; ini kerap dirujuk sebagai "*tweenie*", yang bukan pengelasan rasmi.

*Dachshund* piawai sepenuhnya dewasa biasanya berukuran seberat , manakala keragaman katik biasanya berukuran lebih ringan daripada . *Dachshund* arnab pula berukuran seberat . Menurut piawaian kelab kenel, *dachshund* katik (dan *dachshund* arnab) berbeza daripada *dachshund* bersaiz penuh hanya dari segi saiz dan berat, maka anak daripada induk *dachshund* katik mesti berukuran berat tidak lebih daripada piawaian *dachshund* katik untuk dianggap sebagai *dachshund* katik juga. Walaupun banyak pembahagian saiz kelab kenel menggunakan berat untuk pengelasan, seperti American Kennel Club, piawaian kelab kenel lain menentukan perbezaan antara *dachshund* katik dengan *dachshund* piawai dengan lilitan dada; sesetengah kelab kenel, seperti yang di Jerman, malah mengukur lilitan dada sebagai tambahan kepada tinggi dan berat.

#### Warna mata
*Dachshund* berwarna cerah dapat memiliki mata ambar, perang muda, atau hijau; walau bagaimanapun, piawaian kelab kenel menyatakan bahawa semakin gelap warna mata, semakin baik warna mata. *Dachshund* telau dan *dachshund* telau ganda dapat memiliki mata "dinding" berbilang warna dengan iris sepenuhnya biru, separa biru, atau bertompok oleh sebab kesan daripada gen telau pada ekspresi pigmentasi mata. Mata "dinding" diizinkan menurut piawaian DCA tetapi tidak diingini dalam piawaian AKC.

### Perangai
*Dachshund* dapat menjadi degil dan menolak perintah, terutamanya jika mengejar haiwan kecil yang terhadapnya ia cenderung. Memandangkan *dachshund* pada asalnya digunakan sebagai pemburu bejar, ia mempunyai deria bau tajam untuk mengejar haiwan lebih kecil. *Dachshund* kerap degil, yang menjadikannya cabaran untuk dilatih.

*Dachshund* dinilai dari segi kecerdasan anjing sebagai anjing pekerja sederhana dengan kebolehan tegar untuk mengikuti perintah terlatih sebanyak 50% kali atau lebih. Ia dapat mempunyai salakan lantang. Sesetengah anjing menyalak dengan agak banyak dan mungkin memerlukan latihan untuk dihentikan, manakala yang lain tidak akan banyak menyalak langsung. *Dachshund* dapat menjadi tidak ramah terhadap orang asing. Sebuah kajian Jepun mendapati bahawa *dachshund* katik mempunyai kadar lebih tinggi untuk enggan bergerak semasa berjalan kaki, menyalak terhadap bunyi dari luar semasa berada di dalam, menyalak terhadap orang asing yang melawati rumahnya, keresahan perpisahan, penyingkiran tidak wajar (inkontinens tinja dan kencing), keraguan untuk menghampiri manusia dan kanin yang tidak dikenali, dan agresi terhadap anggota keluarga, lantas menegaskan kedegilan dan agresi baka ini.

Menurut piawaian baka American Kennel Club, "*dachshund* adalah pintar, bersemangat, dan berani sehingga takat kegopohan, tekun dalam kerja atas tanah dan bawah tanah, dengan semua deria yang cukup berkembang. Sebarang paparan kesiluan ialah kecacatan parah." Perangainya dan bahasa gerak-gerinya memberikan kesan bahawa ia tidak tahu atau peduli tentang saiz agak kecilnya. Seperti banyak anjing pemburu kecil, ia akan mencabar anjing lebih besar. *Dachshund* yang menurut hati mungkin menjadi bengkeng atau teramat ketegar.

Sebuah kajian Universiti Pennsylvania tahun 2008 terhadap 6,000 orang pemilik anjing yang ditemu duga menunjukkan bahawa anjing baka lebih kecil lebih mungkin menjadi "cenderung secara genetik terhadap tingkah laku agresif". *Dachshund* dinilai paling agresif, dengan 20% yang pernah menggigit orang asing, serta kadar tinggi serangan terhadap anjing lain dan pemiliknya. Kajian mencatat bahawa serangan oleh anjing kecil kurang mungkin menyebabkan kecederaan parah dan, oleh sebab ini, barang kali kurang dilaporkan.

## Kesihatan

Baka ini cenderung terhadap masalah spina, terutamanya penyakit ceper intervertebra (IVDD), sebahagiannya kerana turus spina amat panjang dan sangkar rusuk pendek. Risiko kecederaan mungkin diperburuk oleh keobesan, lompatan, pengendalian kasar, atau senaman berat, yang mengenakan bebanan lebih tinggi terhadap vertebra. Sekitar 20%–25% daripada jumlah *dachshund* bakal menghidap IVDD. *Dachshund* dengan sebilangan ceper intervertebra terkapur pada usia muda mempunyai risiko lebih tinggi untuk menghidap penyakit ceper di peringkat lanjut kehidupan. Sebagai tambahan, kajian telah menunjukkan bahawa perkembangan ceper terkapur adalah sangat boleh waris pada baka ini. Program penyaringan sesuai untuk IVDD telah dikenal pasti oleh para penyelidik Finland dan program penyaringan IVDD United Kingdom telah dimajukan untuk para pembiak baka dengan sasaran untuk mengurangkan prevalens masalah spina.

Rawatan terdiri daripada gabungan pengurungan bersangkar dan susunan ubat-ubatan antiradang (ubat antiradang steroid dan ubat antiradang bukan steroid seperti karprofen dan meloksikam) atau ubat-ubatan sakit kronik, seperti tramadol. Kes serius mungkin memerlukan pembedahan untuk mengeluarkan kandungan ceper bermasalah. Anjing mungkin memerlukan bantuan kereta tarik untuk bergerak dari tempat ke tempat jika kelumpuhan terjadi.

Tatacara minimal invasi minimal yang dipanggil "ablasi ceper laser perkutis" telah dimajukan di Hospital Veterinar Universiti Negeri Oklahoma. Setakat tahun 2003, tatacara ini digunakan dalam percubaan klinikal hanya pada *dachshund* yang telah menderitai insiden belakang terdahulu.

Sebagai tambahan kepada masalah belakang, baka ini cenderung terhadap kehelan tempurung lutut. *Dachshund* mungkin juga terjejas akibat osteogenesis imperfekta (penyakit tulang rapuh). Keadaan ini kelihatan terutamanya terbatas kepada *dachshund* berbulu dawai, dengan 17% yang menjadi pembawa. Ujian genetik tersedia untuk membolehkan para pembiak baka untuk menghindari pembiakbakaan sesama pembawa. Dalam pasangan sedemikian, setiap anak anjing bakal mempunyai 25% peluang untuk terjejas.

Pada sesetengah *dachshund* telau ganda, terdapat darjah berbeza-beza dari segi kehilangan penglihatan dan pendengaran, termasuk mata terkurang atau ketiadaan mata. Bukan semua *dachshund* telau ganda mempunyai masalah dengan mata dan/atau telinga, yang mungkin merangkumi darjah berbeza-beza bagi kehilangan pendengaran, kepekakan penuh, telinga cangga, kecacatan mata kongenital, mata terkurang atau ketiadaan mata, kebutaan separa atau penuh, atau darjah berbeza-beza bagi masalah penglihatan dan pendengaran; namun masalah memuncak dapat terjadi kerana proses genetik yang melibatkan persilangan dua gen telau, khususnya dalam susur galur pembiakbakaan tertentu. Gen telau, yang merupakan gen dominan, dianggap sebagai gen "pencairan", yang bermaksud bahawa apa-apa warna yang sepatutnya pada asalnya telah dibawa oleh anjing berkenaan menjadi cerah, atau cair, secara rawak; dua gen "pencairan" dominan dapat membatalkan satu sama lain, atau "bersilang", lantas menanggalkan semua warna dan menghasilkan gen resesif putih, pada dasarnya mutasi putih. Apabila terjadi secara genetik di dalam mata atau telinga, mutasi putih ini dapat membawa mudarat, lalu menyebabkan masalah pendengaran atau penglihatan.

Masalah kesihatan lain pada *dachshund* termasuklah epilepsi keturunan, meningoensefalitis bergranuloma, isu gigi, sindrom Cushing, masalah tiroid dan autoimun, pelbagai alahan dan atopi, dan pelbagai keadaan mata termasuk katarak, glaukoma, atrofi retina progresif, ulser kornea, penyakit kornea tidak ulseratif, kemerosotan retina perolehan tiba-tiba degenerasi retina perolehan tiba-tiba, dan mata ceri. *Dachshund* juga 2.5 kali lebih berkemungkinan berbanding dengan baka anjing lain untuk menghidap duktus arteriosus paten, iaitu suatu kecacatan jantung kongentinal. Anjing berwarna cair (biru, putih telur, dan krim) adalah sangat rentan terhadap alopesia pencairan warna, iaitu suatu kecelaruan kulit yang dapat menyebabkan keguguran bulu dan kepekaan ekstrem terhadap cahaya matahari. Memandangkan kejadian dan keparahan masalah-masalah kesihatan ini sebahagian besarnya merupakan warisan, para pembiak baka sedang berusaha untuk menghapuskan ini.

Faktor-faktor yang mempengaruhi saiz perinduk dan perkadaran anak anjing lahir mati setiap perinduk dianalisis pada *dachshund* Jerman bersaiz normal. Rekod yang dianalisis mengandungi data tentang 42,855 perinduk. Terdapat penemuan bahawa semakin pekali pembiakbakaan meningkat, semakin saiz perinduk menurun dan peratusan anak lahir mati meningkat, lantas menunjukkan kemurungan pembiakbakaan dalam. Terdapat juga penemuan bahawa ibu muda dan ibu lebih tua melahirkan saiz perinduk lebih kecil dan lebih banyak anak anjing lahir mati berbanding dengan ibu pertengahan usia.

Sebuah kajian di Jepun mendapati bahawa *dachshund* katik mempunyai kadar lebih rendah bagi glaukoma berbanding dengan baka lain. Dengan 2.4% daripada jumlah kes yang berpunca daripada baka ini, baka ini merangkumi 10.1% daripada jumlah lawatan ke hospital veterinar.

*Dachshund* cenderung terhadap hipotiroidisme.

### Jangka hayat
Sebuah kajian tahun 2018 di Jepun tentang data perkuburan haiwan peliharaan meletakkan jangka hayat *dachshund* katik pada 13.9 tahun berbanding dengan 13.7 tahun secara keseluruhan dan 15.1 tahun untuk baka silang. Sebuah kajian tahun 2024 di United Kingdom pula mendapati jangka hayat sebanyak 13.2 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang dengan *dachshund* katik yang didapati mempunyai jangka hayat sebanyak 14 tahun. Sebuah kajian Itali tahun 2024 mendapati jangka hayat sebanyak 11.5 tahun untuk baka ini berbanding dengan 10 tahun secara keseluruhan. Sebuah kajian Sweden tahun 2005 tentang data insurans mendapati bahawa 28% daripada jumlah *dachshund* mati menjelang usia 10 tahun, yang kurang daripada kadar keseluruhan 35% daripada jumlah anjing yang mati menjelang usia 10 tahun.

## Sukan

Sesetengah orang melatih dan memasukkan *dachshund* mereka untuk bertanding dalam perlumbaan ''dachshund'', seperti Wiener Nationals. Beberapa perlumbaan di serata Amerika Syarikat kerap menarik beberapa ribu orang pelawat.

Sungguhpun terdapat kepopularan acara-acara ini, Dachshund Club of America menentang "perlumbaan anjing sosej", kerana banyak litar grehaun menggunakan acara-acara ini untuk menarik kerumun besar ke prasarana mereka. DCA juga bimbang tentang potensi kecederaan kepada anjing, kerana predisposisinya terhadap kecederaan belakang. Satu lagi sukan kegemaran ialah ujian anjing tanah, yang melibatkan *dachshund* yang memasuki terowong dengan jalan mati dan halangan dalam usaha untuk mengesan lokasi bagi sama ada umpan buatan atau tikus hidup namun bersangkar (dan terlindung).

## Antara ''Dackel'' dengan ''Teckel''
Di Jerman, *dachshund* dipanggil *Dackel* secara meluas. Dalam kalangan pemburu, ia terutamanya dirujuk sebagai *Teckel*. Ada kenel yang mengkhusus dalam pembiakbakaan *dachshund* pemburu, yang dipanggil *jagdliche Leistungszucht* ("pembiakbakaan prestasi perburuan") atau *Gebrauchshundezucht* ("pembiakbakaan anjing pekerja"), berlawanan dengan pembiakbakaan anjing keluarga. Oleh itu, *Teckel* kadang-kadang salah dipercayai sebagai nama untuk baka pemburu atau tanda untuk kelulusan dalam ujian untuk anjing pemburu terlatih (dipanggil "VGP", "Verband-Gebrauchsprüfung") di Jerman.

## Kepopularan
*Dachshund* merupakan salah satu baka anjing paling popular di Amerika Syarikat, dengan kedudukan di tangga ke-12 dalam statistik pendaftaran AKC tahun 2018. Ia popular sesama penghuni luar bandar dan penghuni pangsapuri, sebagai antara 10 baka paling popular di 76 daripada 190 buah bandar raya utama Amerika Syarikat yang ditinjau oleh AKC.

Terdapat kelab *dachshund* tempatan di kebanyakan bandar raya utama Amerika, termasuk New York, New Orleans, Portland, Los Angeles, dan Chicago. Setakat tahun 2024, American Kennel Club mendapati bahawa *dachshund* ialah baka anjing ke-6 paling popular.

## Anjing dan pemilik terkenal
* John F. Kennedy membeli seekor anak *dachshund* semasa melawat Eropah pada tahun 1937 untuk Olivia yang merupakan teman wanita beliau pada masa itu. Anak anjing itu, bernama Dunker, tidak pernah meninggalkan Jerman selepas Kennedy mula mendapat tindak balas alahan.
* Grover Cleveland, Presiden Ke-22 dan Presiden Ke-24 Amerika Syarikat, memiliki seekor *dachshund* di Rumah Putih.
* William Randolph Hearst ialah pencinta tegar *dachshund*. Semasa *dachshund* beliau sendiri mati, beliau mengeuloginya dalam ruang surat khabar "In The News" sendiri.
* Fred, *dachshund* milik E. B. White, muncul dalam banyak esei masyhur beliau.
* Chekhov membela dua ekor *dachshund*, iaitu Bromide dan Quinine; patung kedua-dua anjing ini telah didirikan di bekas estet beliau di kampung Melikhovo.
* Lump (bahasa Jerman untuk "si nakal"), anjing peliharaan milik Pablo Picasso, yang disangkakan telah mengilhamkan sesetengah karya beliau. *[[Picasso & Lump]]* mengisahkan Picasso dan Lump.
* Jack Ruby, pembunuh Lee Harvey Oswald, memiliki seekor *dachshund* bernama Sheba, yang kerap dirujuk olehnya sebagai isterinya. Semasa dia membunuh Oswald, dia memiliki empat ekor—namun pernah sekali memiliki sebanyak 10 ekor.
* Andy Warhol memiliki sepasang *dachshund*, iaitu Archie dan Amos, yang digambarkan oleh beliau dalam lukisan beliau dan kerap disebut oleh beliau dalam diari beliau.
* Stanley dan Boodgie, diabadikan pada kanvas oleh pemilik mereka David Hockney, dan diterbitkan dalam buku *David Hockney's Dog Days*.
* Wadl dan Hexl, pasangan garang masyhur milik Maharaja Wilhelm II. Setelah tiba di kediaman desa milik *[[Archduke]]* Franz Ferdinand, istana Konopiště, dalam lawatan separa rasmi, mereka segera menewaskan kuang mas sangat berharga milik salah seorang pewaris raja Austria-Hungary, lalu hampir menyebabkan insiden antarabangsa. Seekor lagi *dachshund* kesayangan beliau, iaitu Senta, buat masa ini terkubur di Huis Doorn, manor milik Wilhelm di Belanda.
* Di Zelenogorsk, Rusia, perarakan *dachshund* melewati sebuah tugu *dachshund* pada setiap 25 Julai untuk meraikan hari penubuhan kota.
* Joe ialah *dachshund* milik Jeneral Claire Lee Chennault, komander Flying Tigers dan kemudian Pasukan Petugas Udara China dalam Angkatan Udara Tentera Darat Amerika Syarikat, dan menjadi maskot bagi pertubuhan-pertubuhan itu.
* Maxie, seekor *dachshund* yang dimiliki oleh pelakon Marie Prevost, mencuba untuk membangunkan tuannya yang telah meninggal, yang ditemukan dengan gigitan kecil pada tungkai beliau. Salakan Maxie akhirnya menarik perhatian jiran ke tempat kejadian. Insiden ini mengilhamkan lagu Nick Lowe tahun 1977, "Marie Prevost".
* Liliane Kaufmann, isteri kepada Edgar J. Kaufmann yang menempah rumah Fallingwater daripada Frank Lloyd Wright pada tahun 1935, ialah pembiak baka dan pemilik cukup terkenal bagi *dachshund* berbulu panjang. Di kedai buku Fallingwater, para pelawat dapat membeli buku yang berjudul *Moxie*, iaitu tentang salah seekor *dachshund* yang tinggal di Fallingwater. Liliane mengasuh *dachshund* berbulu panjang dan mereka berjalan-jalan dari Pittsburgh ke Bear Run dengan beliau.
* Mantan Ratu Denmark, iaitu Margrethe II, merupakan salah seorang kerabat diraja Denmark yang membela *dachshund*. Margrethe dari Denmark mempunyai kecintaan khusus kepada *dachshund* dan telah membela banyak sepanjang kehidupan baginda. Hari kelahiran ke-80 baginda, yang diraikan pada tahun 2020, disemarakkan dengan bergaya bersama dengan salah satu kegemaran baginda (Lilia) di perkarangan Istana Fredensborg.
* Obie ialah seekor *dachshund* yang menjadi terkenal kerana kegemukannya, dengan ukuran berat setinggi , yang lebih daripada dua kali berat normal bagi *dachshund* piawai. Ia mencapai sasaran berat  pada Julai 2013.
* Carole Lombard dan Clark Gable memiliki seekor *dachshund* bernama Commissioner.
* Crusoe si ''Dachshund'' Selebriti memperoleh kemasyhuran di media sosial. Pada tahun 2015, Crusoe muncul dengan buku terlaris *[[The New York Times]]*-nya yang berjudul *Crusoe: Adventures of the Wiener Dog Extraordinaire!*. Pada tahun 2018, Crusoe muncul dengan sebuah lagi buku yang berjudul *Crusoe: The Worldly Wiener Dog*. Pada acara Shorty Awards tahunan ke-9, Crusoe memenangi kategori haiwan terbaik. Pada tahun 2018 juga, Crusoe memenangi Bintang Haiwan People's Choice Awards 2018.
* Setakat tahun 2011, penyanyi dan penggubah lagu dari England, Adele, mempunyai seekor *dachshund* bernama Louie, sempena Louis Armstrong.
* Valerie, seekor *dachshund* berukuran 8 paun, mendapat perhatian media selepas mandiri selama 529 hari di alam liar. Pada November 2023, Valerie menghilang daripada tuannya di Kangaroo Island, Australia Selatan. Walaupun dicari secara meluas oleh tuannya dan orang tempatan, ia tidak ditemukan. Hampir-hampir 500 hari selepas kehilangannya, kelibat Valerie terlihat. Usaha penyelamatan sukarela diaturkan oleh ahli pemuliharaan, yang menjangkau lebih daripada 1,000 jam dan meliputi lebih daripada 3,000 batu untuk menangkap anjing peliharaan tersembunyi itu. Valerie akhirnya ditangkap hidup-hidup dalam keadaan baik pada April 2025. Terdapat hipotesis bahawa Valerie telah terselamat dalam keadaan terpencil dengan mengais bangkai kecil dan jirim tinja.

## Catatan

## Rujukan

## Bacaan lanjut

* 
*